ປະທານສະມັດຊາໃຫຍ່ສປຊສະຫນັບສະຫນູນແຜນນະໂຍບາຍຂອງຫວຽດນາມຕໍ່ຫນ້າເລື່ອງຈີນຕັ້ງຮ້ານເຈາະນ້ຳມັນໄຮ່ຢາງ981
11 ມິຖຸນາ 2014 - 16:40:57
(vovworld)- ວັນທີ 10/6, ທ່ານເອກອັກຄະລັດຖະທູດເລຮ່ວາຍຈູງ, ຫົວຫນ້າຄະນະຜູ້ຕາງຫນ້າຫວຽດນາມ ປະຈຳ ສປຊ ໄດ້ພົບປະກັບທ່ານ John Ashe, ປະທານສະມັດຊາໃຫຍ່ ສປຊ ຊຸດທີ 68 ເພື່ອສືບຕໍ່ແລກປ່ຽນຄຳເຫັນກ່ຽວກັບເລື່ອງຈີນ ຕັ້ງຮ້ານເຈາະນ້ຳມັນໄຮ່ຢາງ 981 ຢ່າງຜິດກົດໝາຍຢູ່ເຂດເສດຖະກິດຈຳເພາະ ແລະ ເຂດໄຫລ່ທະວີບຂອງຫວຽດນາມ. ທີ່ການພົບປະ, ທ່ານ ເລຮວ່າຍຈູງ ຢືນຢັນວ່າ: ເລີ່ມມາຈາກນະໂຍບາຍສະເຫມີຕົ້ນສະເຫມີປາຍຂອງຫວຽດນາມ ແມ່ນແກ້ໄຂບັນດາຄວາມຂັດແຍ້ງສາກົນໂດຍສັນຕິວິທີ ຕາມກົດໝາຍສາກົນ ແລະ ປາດຖະຫນາຢາກຮັກສາ, ພັດທະນາການພົວພັນມິດຕະພາບກັບຈີນ, ຫວຽດນາມ ໄດ້ລະງັບໃຈທີ່ສຸດ, ມານະພະຍາຍາມແກ້ໄຂສະພາບການປະຈຸບັນຜ່ານການເຈລະຈາ ແລະ ບັນດາມາດຕະການອື່ນໂດຍສັນຕິ ສອດຄ່ອງກັບກົດໝາຍສາກົນ ແລະ ສົນທິສັນຍາ ສປຊ ກ່ຽວກັບກົດໝາຍທະເລປີ 1982. ທ່ານ ເລຮ່ວາຍຈູງ ສະເຫນີ ສປຊ ແລະ ປະຊາຄົມສາກົນ ສືບຕໍ່ເອົາໃຈໃສ່, ສະຫນັບສະຫນູນບັນດາຄຳຮຽກຮ້ອງໂດຍມີເຈດຕະນາດີຂອງຫວຽດນາມ.
ທ່ານປະທານ ສະມັດຊາໃຫຍ່ ສປຊ John Ashe ແບ່ງເບົາຄວາມວິຕົກກັງວົນຂອງປະຊາຄົມໂລກ ກ່ຽວກັບສະພາບການທີ່ພວມເກີດຂຶ້ນຢູ່ທະເລຕາເວັນອອກ, ສະຫນັບສະຫນູນແຜນນະໂຍບາຍຂອງຫວຽດນາມ ແນໃສ່ຊອກຫາບັນດາມາດຕະການໂດຍສັນຕິເພ່ືອແກ້ໄຂຄວາມເຄ່ັງຕຶງປະຈຸບັນ ຕາມກົດບັດ ສປຊ ແລະ ກົດໝາຍສາກົນ.